Щхьэумэжь БетIал Хьэчим и къуэр
Куэдрэ сымэджа иужь, лIащ республикэм и журналист нэхъыжьхэм ящыщ, «Адыгэ псалъэ» газетым илъэс куэдкIэ щылэжьа Щхьэумэжь БетIал Хьэчим и къуэр.
Дунейм ехыжащ гуащIафIэу щыта, гудзакъэ зыхэлъа цIыхур.
Щхьэумэжь Б.Хь. 1933 гъэм дыгъэгъазэм и 25-м Бахъсэн районым щыIэ Бахъсэненкэ (Къэсейхьэблэ) къуажэм къыщалъхуащ. Курыт школыр къыщиухым абы къагъэнэжри, пэщIэдзэ классхэр илъэсипщIкIэ иригъэджащ. Зэрылажьэм хуэдэурэ, БетIал 1955 гъэм Налшык педучилищэр къиухащ.
1962 гъэм а зэманым «Ленин гъуэгу» цIэр зезыхьа ди адыгэ газетым корректору лэжьэн щыщIидзащ, и тхыгъэхэри абы къытехуэу хуежьащ. Щхьэумэжьым и зэфIэкIыр къалъытэри, ар 1963 гъэм СССР-м и Журналистхэм я союзым хагъэхьащ. Зэрылажьэм хуэдэуи, 1966 гъэм Къэбэрдей-Балъкъэр къэрал университетым и тхыдэ-филологие факультетыр къиухащ.
Къэбэрдей-Балъкъэрым ЩэнхабзэмкIэ и министерствэм и методист нэхъыжьу щылэжьа зэманми БетIал газетым быдэу къыпыщIауэ щытащ. Щхьэумэжьыр зыпэрыт IэнатIэм сыт и лъэныкъуэкIи хэзагъэрт, арщхьэкIэ редакцэ лэжьыгъэр нэхъ къищтащ икIи 1972 гъэм газетым къигъэзэжащ. БетIал пIалъэ кIэщIкIэ газетым промышленностымкIэ и къудамэм щыIащ, республикэм и щэнхабзэ IуэхущIапIэхэм я лэжьыгъэм куууэ зэрыхищIыкIыр къалъытэри, иужькIэ щэнхабзэмкIэ къудамэм ягъэкIуащ икIи 1992 гъэм пенсэм кIуэхукIэ а къудамэм корреспондент лэжьыгъэр щрихьэкIащ.
Щхьэумэжьыр гъащIэм куууэ пхыплъыф журналист къудейтэкъым, атIэ икIи тхакIуэт. Тхылъеджэхэм ягу дыхьащ абы и Iэдакъэм къыщIэкIа «Къамэ Iэпщэм хэлъ саут», «Анзор сэлэтым поплъэ», «КъуанщIэ пщэхум и лIэныгъэ» повесть купщIафIэхэр, рассказхэр.
Пенсэм кIуа иужькIи БетIал узыншэху ди редакцэм жыджэру къыхуэтхэу щытащ. Къуажэ лэжьыгъэр фIыуэ илъагъурти, ар иужь илъэсхэм щыпсэуащ щалъхуа Къэсейхьэблэ жылэжьым. БетIал зэгурыIуэрэ нэмысрэ зэрылъ унагъуэ дахэ къигъэнащ.
Ди нэхъыжьыфI, екIуу дунейм тета икIи лъэпкъ журналистикэм лъэужь дахэ къыхэзына Щхьэумэжь БетIал Хьэчим и къуэр зэи тщыгъупщэнкъым.
«Адыгэ псалъэ» газетым и редакцэм и лэжьакIуэхэр.
КъБР-м Печатымрэ цIыхубэ коммуникацэхэмкIэ и къэрал комитетым, республикэм и Журналистхэм, ТхакIуэхэм я союзхэм, «Адыгэ псалъэ», «Кабардино-Балкарская правда», «Заман», «Советская молодежь», «Горянка» газетхэм, «Литературная Кабардино-Балкария», «Iуащхьэмахуэ», «Минги Тау», «Нур», «Нюр», «Солнышко» журналхэм, «Эльбрус» тхылъ тедзапIэм я лэжьакIуэхэм гущIыхьэ ящыхъуащ «Адыгэ псалъэ» газетым илъэс куэдкIэ щылэжьа Щхьэумэжь БетIал Хьэчим и къуэр дунейм зэрехыжар икIи абы и Iыхьлыхэмрэ и благъэхэмрэ яхуогузавэ.
